Осорхонаи асри санги Ховалинг

Осорхонаи асри санги Ховалинг — осорхонаест, воқеъ дар ноҳияи Ховалинги вилояти Хатлони Тоҷикистон. Осорхона 11 сентябри соли 2025 аз ҷониби Президенти Тоҷикистон Эмомалӣ Раҳмон дар доираи сафари корӣ дар ноҳияи Ховалинг мавриди истифода қарор гирифт.

 Таърих ва бозёфтҳо 
Осорхонаи таърихии асри санги Ховалинг дар заминаи бозёфтҳои нодири бостоншиносӣ, ки дар натиҷаи ҳафриётҳои тӯлонӣ дар маконҳои таърихии Ховалинг, ба монанди Кӯлдара, Хонақоҳ ва Хонақоҳ 1-2 дарёфт шудаанд, таъсис ёфтааст. Қисми асосии ин бозёфтҳоро олоти кории сангии ба давраи палеолити поин (беш аз 950 ҳазор сол пеш) тааллуқдошта ташкил медиҳад.

Кашшофи ин ёдгориҳо бостоншиноси маъруфи тоҷик Вадим Ранов мебошад. Дар натиҷаи ковишҳои ӯ дар ин минтақа беш аз 1000 ёдгории шикорӣ ва рӯзгордории инсонҳои қадимӣ пайдо гардидааст, ки аз санги навъи галка сохта шудаанд.

Мавзеи Кӯлдара, ки дар наздикии осорхона ҷойгир аст, яке аз қадимтарин бошишгоҳҳои инсон дар Осиёи Марказӣ ба шумор меравад. Тибқи иттилои бостоншиносон, бозёфтҳои ин мавзеъ гувоҳӣ медиҳанд, ки дар ин ҷо тақрибан 1 миллион сол пеш инсонҳои қадимӣ, аз ҷумла «Ҳомо эректус» (Homo erectus), зиндагӣ кардаанд.

Осорхона на танҳо бозёфтҳои асри санг, балки осори марбут ба давраҳои таърихии баъдӣ, аз ҷумла асрҳои миёнаи барвақт, давраи антиқа, асрҳои 18-19 ва давраи муосири Тоҷикистонро низ дар бар мегирад.

 Эзоҳ 

Гурӯҳ:Ноҳияи Ховалинг
Гурӯҳ:Осорхонаҳои Тоҷикистон